**Dôvodová správa**

**Všeobecná časť**

Cieľom tejto novely zákonov je zmeniť pravidlá poskytovania dávky v hmotnej núdzi tak, aby podporovali pracujúce rodiny, to znamená tie, v ktorých aspoň jeden z rodičov pracuje, pomáhali im dopĺňaním príjmu dávkou v hmotnej núdzi, zabezpečili primeraný životný štandard a aby sa zvýšila motivácia pracovať. Tento cieľ sa má dosiahnuť tak, že 40 % z príjmu zo závislej činnosti a materského oproti súčasným 25 % a rovnako 40 % z rodičovského príspevku oproti súčasným 0 % sa nebude započítavať do príjmu na účely poskytnutia dávky v hmotnej núdzi. Zvýšením príjmu prostredníctvom doplatku časti dávky v hmotnej núdzi sa zvýši príjem predovšetkým viacdetným rodinám, ktorých príjem zo závislej činnosti je blízky minimálnej mzde. Novela má nastaviť systém tak, aby rodina, kde aspoň jeden z rodičov pracuje, mala vyšší príjem, ako rodina, ktorá žije len zo sociálnych dávok.

V oblasti výkonu aktivačných prác navrhujeme, ako reakcia na aplikačnú prax, zvýšiť minimálny rozsah hodín výkonu aktivačných prác v týždni na aspoň 20 hodín a maximálny rozsah na 40 hodín týždenne. Súčasné nastavenie sa ukazuje v praxi ako obmedzujúce vykonávať aktivačnú činnosť a dosahovať prostredníctvom nej aj reálne a efektívne výsledky v rámci obcí a miest, pre veľmi nízky hodinový rozsah výkonu práce. V rámci tohto malého objemu času nie je reálne možné vykonať zmysluplnú činnosť, ktorá prináša obciam a mestám viditeľný prospech.

**Osobitná časť**

**Čl. I.**

K bodu 1

Stanovuje sa, že za príjem sa pri posudzovaní hmotnej núdze nepovažuje 40 % z príjmu zo závislej činnosti osôb a tiež 40 % z materského.

K bodu 2

Stanovuje sa, že za príjem sa pri posudzovaní hmotnej núdze nepovažuje 40 % z rodičovského príspevku.

K bodu 3

Stanovuje sa minimálny rozsah výkonu aktivačných prác na týždenne aspoň 20 hodín a maximálny rozsah na 40 hodín týždenne.

**Čl. II.**

K bodu 1

Ide o legislatívno-technickú zmenu, ktorá nadväzuje na zmenu v bode 2 čl. I, tj. stanovuje sa minimálny rozsah výkonu aktivačných prác na týždenne aspoň 20 hodín a maximálny rozsah na 40 hodín týždenne. Harmonizuje sa tým úprava v dvoch rôznych zákonoch.